VSL sklep I Cpg 19/99
Datum: 2000-03-22T01:00:00.000+01:00
ecli: ECLI:SI:VSLJ:2000:I.CPG.19.99
sodisce: Višje sodišče v Ljubljani
oddelek: Gospodarski oddelek
institut: začetek stečajnega postopka - pravne posledice začetka stečajnega postopka - prekinitev pravdnega postopka
jedro: Sodišče v teku prekinitve stečajnega postopka ne more opravljati nobenih pravdnih dejanj, dokler prekinitev postopka traja (2. odst.
214. čl. ZPP). To pomeni, da so pravdna dejanja sodišča, opravljena v času, ko je pravdni postopek po zakonu prekinjen, brez pravne veljave. Ker je sodišče prve stopnje v tem času v nasprotju z navedenimi določili ZPP opravilo glavno obravnavo in izdalo izpodbijano sodbo, kar je vplivalo na zakonitost in pravilnost sodbe, je zagrešilo bistveno postopkovno kršitev iz 1. odst. 354. čl. ZPP.

 
zveza: ZPP (1977) člen 212,  214,  214/2,  354,  354/1,  212,  214,  214/2,  354,  354/1.

## Jedro

Sodišče v teku prekinitve stečajnega postopka ne more opravljati nobenih pravdnih dejanj, dokler prekinitev postopka traja (2. odst. 214. čl. ZPP). To pomeni, da so pravdna dejanja sodišča, opravljena v času, ko je pravdni postopek po zakonu prekinjen, brez pravne veljave. Ker je sodišče prve stopnje v tem času v nasprotju z navedenimi določili ZPP opravilo glavno obravnavo in izdalo izpodbijano sodbo, kar je vplivalo na zakonitost in pravilnost sodbe, je zagrešilo bistveno postopkovno kršitev iz 1. odst. 354. čl. ZPP.

## Izrek

Pritožbi se ugodi, sodba sodišča prve stopnje se razveljavi in se mu zadeva vrne v novo sojenje.

Odločitev o pritožbenih stroških se pridrži za končno odločbo.

## Obrazložitev

Prvostopno sodišče je z izpodbijano sodbo sklep o izvršbi Okrajnega sodišča v Ljubljani opr.št. ...z dne ... obdržalo v veljavi v 1. in 3. tč. izreka in toženi stranki naložilo poplačilo nadaljnjih pravdnih stroškov tožeče stranke v znesku 23.060,00 SIT.

Zoper sodbo se je pravočasno pritožila tožena stranka zaradi nepravilne uporabe materialnega prava ter smiselno zaradi relativne bistvene kršitve določb pravdnega postopka ter predlagala, da pritožbeno sodišče pritožbi ugodi, izpodbijano sodbo razveljavi in vrne zadevo sodišču prve stopnje v novo sojenje, ali pa sodbo sodišča prve stopnje spremeni tako, da tožbeni zahtevek zavrže s stroškovno posledico. Navedla je, da je bil s sklepom Okrožnega sodišča v Ljubljani dne 10.9.1998 zoper njo začet stečajni postopek. Tožeča stranka je v stečajnem postopku prijavila svojo terjatev v višini 427.400,50 SIT, ki jo uveljavlja tudi v tem postopku. Stečajni upravitelj je na naroku prijavljeno terjatev v celoti priznal, zato tožeča stranka nima več pravnega interesa za vodenje postopka. Sicer pa bi moral ta postopek biti v skladu s 111. čl. ZPPSL prekinjen.

Pritožba je bila vročena tožeči stranki, ki nanjo ni odgovorila.

Pritožba je utemeljena.

Pritožbeno sodišče je ugotovilo, da je bil dne 10.9.1998 zoper toženo stranko začet stečajni postopek. Začetek postopka je bil objavljen v Uradnem listu RS št. 63/98 z dne 18.9.1998. Z začetkom stečajnega postopka nastopijo pravne posledice stečaja. Ena od teh je tudi prekinitev pravdnega postopka po samem zakonu (212. čl. ZPP). Sodišče v teku prekinitve stečajnega postopka ne more opravljati nobenih pravdnih dejanj, dokler prekinitev postopka traja (2. odst. 214. čl. ZPP). To pomeni, da so pravdna dejanja sodišča, opravljena v času, ko je pravdni postopek po zakonu prekinjen, brez pravne veljave. Ker je sodišče prve stopnje v tem času v nasprotju z navedenimi določili ZPP opravilo glavno obravnavo in izdalo izpodbijano sodbo, kar je vplivalo na zakonitost in pravilnost sodbe, je zagrešilo bistveno postopkovno kršitev iz 1. odst. 354. čl. ZPP. Pritožbeno sodišče je zato sodbo sodišča prve stopnje na podlagi 1. odst. 369. čl. ZPP razveljavilo in mu zadevo vrnilo v ponovno sojenje.

Izrek o pritožbenih stroških tožene stranke temelji na 3. odst. 166. čl. ZPP.

Določbe ZPP/77 je pritožbeno sodišče uporabilo na podlagi 1. odst. 498. čl. ZPP (Uradni list RS št. 26/99).